Jašha

Jašha (isp. Yaxhá) – senovės majų miestas Peteno regione, dabartinėje Gvatemaloje, 30 km į pietryčius nuo Tikalio, tarp Jašhos ir Saknabo ežerų. Priešingame Jašhos krante yra vėliau iškilęs majų miestas Topoštė. Miestas buvo gyvenamas tarp 600 m. pr. m. e. ir 900 m., savo klesetėjimą pasiekė klasikiniu Mezoamerikos laikotarpiu. Miesto pavadinimas reiškia „jūros bangos spalvos vanduo“. Radimvietėje yra ~500 įvairių statinių, tarp jų 40 stelų, 13 altorių, 9 Mezoamerikos piramidės, 2 žaidimo kamuoliu laukai, sakbių (grįstų kelių) tinklas, vandentiekis. Aikštėje C yra vienintelis piramidžių-dvynių kompleksas už Tikalio ribų. Jos žymi katuną – 20 metų laikotarpį majų kalendoriuje. Manoma, kad tokią miesto stilistiką galėjo lemti Jašhos sąjunga su Tikaliu. Rasta daug keramikos dirbinių su ceremoninėmis ir mitologinėmis scenomis.